Document ID: 32001D0520

Komisjoni otsus,
9. juuli 2001,
paratiooni nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade kehtetuks tunnistamise kohta
(teatavaks tehtud numbri K(2001) 1772 all)
(EMPs kohaldatav tekst)
(2001/520/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2001/36/EÜ, [2] eriti selle artikli 8 lõiget 2,
võttes arvesse komisjoni 11. detsembri 1992. aasta määrust (EMÜ) nr 3600/92, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [3] viimati muudetud määrusega (EÜ) nr 1972/1999, [4] eriti selle artikli 7 lõike 3 A punkti b,
ning arvestades järgmist:
(1) Direktiivi 91/414/EMÜ artikli 8 lõikega 2 nähakse ette, et komisjon viib läbi tööprogrammi nendes taimekaitsevahendites kasutatavate toimeainete kontrollimiseks, mis olid turul juba 15. juulil 1993. Kõnealuse programmi läbiviimise üksikasjalikud eeskirjad on sätestatud määruses (EMÜ) nr 3600/92.
(2) Komisjoni määruses (EÜ) nr 933/94, [5] viimati muudetud määrusega (EÜ) nr 2230/95, [6] määratakse kindlaks toimeained, mida tuleks määruse (EMÜ) nr 3600/92 raames hinnata, samuti määratakse iga toimeaine hindamise jaoks referentliikmesriik ning loetletakse kõigi toimeainete tootjad, kes on esitanud teate õigeaegselt määruse (EMÜ) nr 3600/92 artikli 4 lõike 2 alusel.
(3) Paratioon on üks määruses (EÜ) nr 933/94 kindlaksmääratud 90 toimeainest.
(4) 30. novembril 1998 esitas Itaalia määratud referentliikmesriigina määruse (EMÜ) nr 3600/92 artikli 7 lõike 1 punkti c alusel komisjonile aruande kõnealuse määruse artikli 6 lõike 1 kohaselt teavitajate esitatud teabe hindamise kohta.
(5) Pärast referentliikmesriigi aruande saamist korraldas komisjon vastavalt määruse (EMÜ) nr 3600/92 artikli 7 lõikele 3 konsultatsioonid liikmesriikide ekspertide ja ka peamise teavitajaga (Cheminova).
(6) Liikmesriigid ja komisjon on Itaalia aruande alalises taimetervise komitees läbi vaadanud. Kõnealune läbivaatamine lõpetati 12. detsembril 2000 ning vormistati vastavalt määruse (EMÜ) nr 3600/92 artikli 7 lõikele 6 komisjoni aruandena paratiooni kohta.
(7) Esitatud teabe põhjal teostatud hindamised ei ole näidanud, et paratiooni sisaldavad taimekaitsevahendid vastavad kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele, eelkõige seoses potentsiaalselt paratiooniga kokkupuutuvate töötlejate ohutusega, aine säilimise ja käitumisega keskkonnas ning võimaliku mõjuga muudele organismidele kui sihtorganismidele.
(8) Peamine teavitaja teatas komisjonile ja referentliikmesriigile, et ta ei soovi enam osaleda kõnealuse toimeainega seotud tööprogrammis ning seepärast edaspidi teavet enam ei esita.
(9) Seepärast ei ole võimalik kõnealust toimeainet direktiivi 91/414/EMÜ I lisasse kanda.
(10) Ajapikendus, mille liikmesriik võimaldab direktiivi 91/414/EMÜ artikli 4 lõike 6 kohaselt paratiooni sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, ei tohiks olla pikem kui 12 kuud, et võimaldada olemasolevate varude kasutamist hiljemalt ühe kasvuperioodi jooksul.
(11) Käesolev otsus ei piira hilisemate komisjoni meetmete võtmist kõnealuse toimeaine suhtes nõukogu direktiivi 79/117/EMÜ [7] raames.
(12) Käesoleva otsusega ettenähtud meetmed on kooskõlas alalise taimetervise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Paratiooni ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
1) paratiooni sisaldavate taimekaitsevahendite load tunnistatakse kehtetuks kuue kuu jooksul alates käesoleva otsuse vastuvõtmise kuupäevast;
2) alates käesoleva otsuse vastuvõtmise kuupäevast ei anta paratiooni sisaldavate taimekaitsevahendite jaoks lubasid ja neid ei pikendata direktiivi 91/414/EMÜ artikli 8 lõikega 2 ettenähtud erandi alusel.
Artikkel 3
Ajapikendus, mille liikmesriigid võimaldavad vastavalt direktiivi 91/414/EMÜ artikli 4 lõikele 6, peab olema võimalikult lühike ja ei tohi olla pikem kui 18 kuud alates käesoleva otsuse vastuvõtmise kuupäevast.
Artikkel 4
Käesolev otsus on adresseeritud liikmesriikidele.
Brüssel, 9. juuli 2001

Labels: 0
3
20
6